Participare PG al P.Î.C.C.J. – Conferință Permanentă a Procurorilor Specializați în Combaterea Crimei Organizate

**4 iunie 2019**

***COMUNICAT***

**Biroul de informare şi relaţii publice este abilitat să comunice următoarele:**

Procurorul general al Parchetului de pe lângă Înalta Curte de Casație și Justiție, domnul Dimitrie Bogdan Licu, a deschis astăzi lucrările celei de-a cincea ediții a Conferinței Permanente a Procurorilor Specializați în Combaterea Crimei Organizate, organizată la București în perioada 4-5 iunie 2019 de către Direcția de Investigare a Infracțiunilor de Criminalitate Organizată și Terorism (D.I.I.C.O.T.) și Organizația pentru Securitate și Cooperare în Europa (O.S.C.E.).

În deschiderea evenimentului au mai susținut alocuțiuni procurorul șef al D.I.I.C.O.T., domnul Oliver-Felix Bănilă, procurorul șef al Direcției Naționale Antimafia și Combaterea Terorismului din Italia, domnul Federico Cafiero de Raho, și șeful Departamentului de Cooperare pentru Securitate din cadrul Misiunii din Serbia a O.S.C.E. De asemenea, la conferință a participat procurorul general de pe lângă Curtea Supremă a Greciei, doamna Xeni Dimitriou, aceasta susținând Declarația Greciei de aderare la acest organism profesional.

În sesiunea introductivă a conferinței au fost prezentate beneficiile cooperării reciproce ca urmare a Declarației de Intenție din anul 2016 de la Belgrad prin care s-a înființat Conferința și s-au făcut propuneri pentru maximizarea potențialului acestui organism în toate țările participante.

Lucrările conferinței au fost structurate pe trei sesiuni de lucru, tematica acestora fiind lupta împotriva terorismului și radicalizării, investigațiile financiare și instrumentele de cooperare internațională pentru recuperarea și confiscarea activelor, contrabanda și traficul de persoane de-a lungul rutelor de migrație și oportunitatea pentru crima organizată.